René Christensen (DF), 2013-12-05:
Tak, formand.
Det her er jo et meget mærkværdigt forslag at få her i Folketingssalen.
Det er det især, fordi det er fra den fødevareminister, som for ikke særlig længe siden stod og sagde noget helt andet ovre i Herning.
Jeg vil starte med at sige, at jeg som udgangspunkt har læst det meget positivt.
Jeg synes faktisk, det er vigtigt, at vi får kigget på dyrevelfærden også i vores svineproduktion.
Vi har nogle udfordringer, men vi har bestemt også nogle muligheder.
Derfor var det også, at jeg spurgte ordføreren fra Socialdemokratiet, der tidligere var på talerstolen, om, hvad god dyrevelfærd er.
Jeg fik også svar på det.
Svaret var, at det er, når det er mest naturligt.
Når det er mest naturligt, må betyde, at det er, når det er udendørs, og så skal det være en økologisk gris.
Hvis det er det, man vil, så skal man bare sige, at man vil lægge så mange barrierer i vejen, så vi kun har en økologisk produktion.
Men så ender man altså derude, hvor vi i hvert fald får en væsentlig mindre produktion.
Jeg vil så også sige, at det jo ikke er sådan, at der ikke er nogen udfordringer ved at have det så naturligt som muligt.
Hvis vi kigger på dødeligheden blandt pattegrise, ser vi, at den er 33 pct. for økologiske pattegrise.
Den er kun 25 pct. for konventionelle pattegrise.
Det vil sige, at man heller ikke skal måle dyrevelfærd på, hvor mange pattegrise der dør.
Det er der ellers blevet målt dyrevelfærd på rigtig mange gange inde i Folketingssalen.
Når der dør mange pattegrise, er det lig med dårlig dyrevelfærd.
Det er det så ikke.
Når man kigger på grisene, der går ude, og som heller ikke får kuperet halerne, så ser vi, at rigtig mange økologiske krise får halebid.
Nogle får også bylder på ryggen, for lige så snart der går hul på halen, kommer der yderligere bid, som giver blødninger.
Men det er jo naturligt at gå udendørs for en gris, og økologi er også godt, men man skal lade være med at sige, at alt bare skal være naturligt, fordi det er den bedste dyrevelfærd.
Det er en kombination af begge dele.
Det forslag her har kun fokus på en ting: Løsdrift er lig med god dyrevelfærd.
Det er Dansk Folkeparti ikke enig i.
Vi mener faktisk, at vi skal have en helt anden dialog for at få en god dyrevelfærd.
Megen god dyrevelfærd ligger faktisk, som ordføreren også afslutningsvis sagde, i management hos den enkelte landmand, og vi har flyttet os fantastisk, hvad angår det.
De sidste to veterinærforlig, der er blevet lavet, har jo netop bidraget til, at vi har fået større dyrevelfærd i dansk svinebrug, og derfor er det så ærgerligt, at vi skal se sådan en sag som den her nu.
Jeg vil så også sige, at når man læser fremsættelsestalen, ser man, at ministeren så sent som i går snakkede om månegrisen og om, hvordan vi skal gøre det mere fantastisk, hvordan vi skal øge produktionen i samklang med natur og miljø, og at vi skal lave nogle stalde, hvor der ikke er ammoniakfordampning fra.
Så kommer man med et forslag – dagen efter at man har siddet i et åbent samråd og sagt, at månegrisen er vejen frem – der øger ammoniakemissionen fra den danske svineproduktion.
Det er da paradoksalt, at man kommer med to forslag, der er så modstridende, fra den ene dag til den anden.
Jeg vil også lige læse noget op, som ministeren har sagt: Vi har ikke råd til at miste nogen af jer.
I og jeres forgængere
har med flid og nøjsomhed bygget det landbrug op, som vi lever af i dag – et landbrug som tjener milliarder hjem til os alle sammen, som har skabt tusindvis af job.
Sådan indledte fødevareministeren sin tale, der flere gange blev afbrudt af klapsalver fra salen.
Det kan jeg godt forstå skete.
Hun fortsatte: Jeg vil have fjernet flest mulige barrierer, for at I igen kan udfolde jeres talent, håndværk og muligheder. Der er jeg meget, meget enig med ministeren.
Det er det, det drejer sig om.
Vi skal tilbage til fagligheden hos landmanden.
Hun fortsætter: Jeg er stolt af at kunne sige, at jeg er minister for jer.
Sådan sagde ministeren til landmændene, og de var selvfølgelig rigtig glade for det, og det var Dansk Folkeparti sådan set også, og vi havde også håbet, at det var en minister, der ville noget mere end det, der kommer her, for det, der ligger her, er ensidigt.
Man siger, at dyrevelfærd er lig med løsdrift.
Det er en del af det, men det er altså ikke hele historien, og derfor er det ærgerligt, at sådan et forslag kommer ind fra højre, når vi står på tærsklen til en kæmpe mulighed med Natur- og Landbrugskommissionen.
Vi kan tale om dyrevelfærd, vi kan tale om rammevilkår, vi kan tale om vækstmuligheder.
Dem burde vi have taget ovre hos ministeren på nogle møder, som vi plejer, ligesom når vi laver veterinærforlig.
Man sætter sig sammen og har en politisk dialog om, hvordan vi kommer videre.
Der er jo ingen i det her Folketing, der er imod god dyrevelfærd, men det er altså ikke på den her måde, man får det.
Tak for ordet.